ROZHODNUTIE RADY
z 22. februára 2007
o stanovisku Európskeho spoločenstva k návrhu predpisu Európskej hospodárskej komisie Organizácie Spojených národov o schvaľovaní oddeľovacích systémov na ochranu cestujúcich proti nezabezpečenej batožine, ktoré sa nedodávajú ako originálna výbava
(Text s významom pre EHP)
(2007/160/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a časti, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov [revidovaná dohoda z roku 1958 (1)], a najmä na druhú zarážku článku 4 ods. 2,
so zreteľom na návrh Komisie,
so zreteľom na súhlas Európskeho parlamentu,
keďže:
(1)
Návrh predpisu Európskej hospodárskej komisie Organizácie Spojených národov (ďalej len „návrh predpisu EHK OSN“) o schvaľovaní oddeľovacích systémov na ochranu cestujúcich proti nezabezpečenej batožine, ktoré sa nedodávajú ako originálna výbava (2), odstraňuje technické bariéry obchodovania s motorovými vozidlami medzi zmluvnými stranami, pokiaľ ide o predmetné komponenty, a zároveň zabezpečuje vysokú úroveň bezpečnosti ochrany životného prostredia.
(2)
Je vhodné určiť stanovisko Spoločenstva k návrhu predpisu EHK OSN a následne ustanoviť, že Spoločenstvo, zastúpené Komisiou, hlasuje za prijatie predmetného návrhu.
(3)
Keďže sa návrh predpisu EHK OSN týka dodávania inej ako originálnej výbavy, nemal by sa stať časťou systému Spoločenstva na typové schvaľovanie motorových vozidiel,
ROZHODLA TAKTO:
Článok 1
Týmto sa prijíma návrh predpisu EHK OSN o oddeľovacích systémoch na ochranu cestujúcich proti nezabezpečenej batožine, ktoré sa nedodávajú ako originálna výbava.
Článok 2
Pri hlasovaní počas nadchádzajúceho stretnutia administratívneho výboru Svetového fóra EHK OSN pre harmonizáciu predpisov o vozidlách bude Spoločenstvo, zastúpené Komisiou, hlasovať za návrh predpisu EHK OSN uvedeného v článku 1.
Článok 3
Predpis EHK OSN o oddeľovacích systémoch na ochranu cestujúcich proti nezabezpečenej batožine, ktoré sa nedodávajú ako originálna výbava, sa nestane časťou systému Spoločenstva na typové schvaľovanie motorových vozidiel.
V Bruseli 22. februára 2007